**lui îi creșteau întrebările din piept**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lungi

nesemănate

și urcau împletite haotic

până la streașina orizontului

șerpuiau pe bulevarde

printre picioarele plimbătoare

de iubiri

și de frici

nepărtinitoare dar sarcastice

uneori cineva mai puțin grăbit

se apleca și mușca pofticios

din vrejurile multicolore

proaspete dar ucigătoare

el nu se simțea vinovat

de morțile accidentale ale semenilor

infestați iremediabil de întrebări existențiale

nici măcar nu știa

că o ea umbla goală

sfântă în cumințenia ei

injectând intracerebral

răspunsuri antidot

cu miros de dumnezeu

muribunzilor rutinați de inutilitate

dar s-au întâlnit într-un vis

iar din întrebările lui

și răspunsurile ei

un eden nou s-a umplut de avataruri

“s-a împlinit”